section_heading: Prethodna situacija
paragraph_text: Prema podacima kojima je raspolagao štab zone, posadu Ludbrega činila je bojna domobranske 2. pješadijske pukovnije, oko 150 „gestapovaca“, četa od oko 150 pripadnika njemačke feldžandarmerije, i satnija ustaša. Njemačke policijske i vojne službenike raznih službi po gradovima dokumenti jedinica NOVJ-a u pravilu nazivaju zbirnim imenom „gestapovci“, iako nisu svi bili službenici Gestapoa. Ove njemačke skupine najčešće su svojom upornošću predstavljale najtvrđe jezgro obrane prilikom napada partizana.